PSTOPS(1)

NUME
pstops - rearanjează paginile unui fișier PostScript

REZUMAT
pstops [ -q ] [ -b ] [ -wlățime ] [ -hînălțime ] [ -pnume-hârtie ] [ -dlățime-linie ] specificații-pagină [ fișier-intrare [ fișier-ieșire ] ]

DESCRIERE
pstops rearanjează paginile dintr-un document PostScript, creând un nou fișier PostScript. Fișierul PostScript de intrare trebuie să respecte convențiile de structurare a documentelor Adobe. pstops poate fi utilizat pentru a efectua un număr mare de rearanjări arbitrare ale documentelor, inclusiv aranjarea pentru imprimarea pliantelor de 2, 4 pagini, broșuri, inversarea, selectarea fețelor față sau spate ale documentelor, redimensionarea etc.

specificațiile-paginii au următoarea sintaxă:

    specificații-pagină
        = [modul:]specificații

    specificații
        = specificație[+specificații][,specificații]

    specificație
        = [-]număr-pagină[L][R][U][H][V][@scalare][(xdecalare-orizontală,ydecalare-verticală)]

modul este numărul de pagini din fiecare bloc. Valoarea modulului trebuie să fie mai mare decât 0; valoarea implicită este 1. specificații sunt specificațiile de pagină pentru paginile din fiecare bloc. Valoarea lui număr-pagină din fiecare specificație trebuie să fie cuprinsă între 0 (pentru prima pagină din bloc) și modul-1 (pentru ultima pagină din fiecare bloc) inclusiv. Dimensiunile opționale xdecalare-orizontale și ydecalare-verticală decalează pagina cu valoarea specificată. xdecalare-orizontale și ydecalare-verticală sunt în puncte PostScript, dar pot fi urmate de unitățile cm sau in pentru a le converti în centimetri sau în inci, sau de indicatorul w sau h pentru a le specifica ca multiplu al lățimii sau înălțimii. Parametrii opționali L, R, U, H și V permit rotirea paginii la stânga, la dreapta sau cu susul în jos, precum și întoarcerea (oglindirea) paginii pe orizontală sau pe verticală. Parametrul opțional scalare scalează pagina cu fracția specificată. Dacă este specificat semnul opțional minus, pagina este raportată la sfârșitul documentului, în loc de începutul acestuia.

În cazul în care specificațiile de pagină sunt separate de +, paginile vor fi unite într-o singură pagină; dacă sunt separate de ,, acestea vor fi pe pagini separate. Dacă există o singură specificație de pagină, cu număr-pagină zero, număr-pagină poate fi omis.

Decalarea, rotația și scalarea se aplică matricei de transformare PostScript în această ordine, indiferent de ordinea în care apar în linia de comandă. Matricea acumulează transformările individuale. Efectul asupra imaginii este mai întâi scalarea în raport cu o origine din colțul din stânga jos, apoi rotirea în jurul aceleiași origini și, în final, decalarea.

Opțiunea -w indică lățimea care este utilizată de specificatorul de dimensiune w, iar opțiunea -h indică înălțimea care este utilizată de specificatorul de dimensiune h. Aceste dimensiuni sunt, de asemenea, utilizate (după scalare) pentru a stabili traseul de decupare pentru fiecare pagină. Opțiunea -p poate fi utilizată ca alternativă, pentru a stabili dimensiunea hârtiei la a0, a1, a2, a3, a4, a5, b5, letter, legal, tabloid, statement, executive, folio, quarto sau 10x14. Dimensiunea implicită a hârtiei este a4..

Opțiunea -b împiedică orice operator bind din prologul PostScript să facă asocierea. Acest lucru poate fi necesar în cazurile în care se efectuează rearanjări complexe pe mai multe pagini.

Opțiunea -d trasează o linie în jurul marginii fiecărei pagini, cu lățimea specificată. Dacă parametrul lățime-linie este omis, se presupune o lățime de linie implicită de 1 punct. Lățimea liniei este relativă la dimensiunile originale ale paginii, adică este redimensionată odată cu restul paginii.

pstops imprimă în mod normal numerele de pagină ale paginilor rearanjate; opțiunea -q suprimă acest lucru.

EXEMPLE
Această secțiune conține câteva exemple de rearanjamente. Pentru a pune două pagini pe o singură foaie (de hârtie A4), specificația de pagini care trebuie utilizată este:

"2:0L@.7(21cm,0)+1L@.7(21cm,14.85cm)"

Pentru a selecta toate paginile impare în ordine inversă, utilizați:

2:-0

Pentru a rearanja paginile pentru imprimarea pliantelor de până la 2 (față-verso), utilizați

"4:-3L@.7(21cm,0)+0L@.7(21cm,14.85cm)"

pentru părțile din față și

"4:1L@.7(21cm,0)+-2L@.7(21cm,14.85cm)"

pentru părțile opuse (sau uniți-le cu o virgulă pentru imprimarea duplex).

AUTOR
Drepturi de autor © Angus J. C. Duggan 1991-1995

CONSULTAȚI ȘI
psbook(1), psselect(1), pstops(1), epsffit(1), psnup(1), psresize(1), psmerge(1), fixscribeps(1), getafm(1), fixdlsrps(1), fixfmps(1), fixpsditps(1), fixpspps(1), fixtpps(1), fixwfwps(1), fixwpps(1), fixwwps(1), extractres(1), includeres(1), showchar(1)

MĂRCI ÎNREGISTRATE
PostScript este o marcă înregistrată a Adobe Systems Incorporated.

ERORI
pstops nu acceptă toate comentariile DSC.

TRADUCERE
Traducerea în limba română a acestui manual a fost creată de Remus-Gabriel Chelu <remusgabriel.chelu@disroot.org>

Această traducere este documentație gratuită; citiți Licența publică generală GNU Versiunea 3 (https://www.gnu.org/licenses/gpl-3.0.html) sau o versiune ulterioară cu privire la condiții privind drepturile de autor. NU se asumă Nicio RESPONSABILITATE.

Dacă găsiți erori în traducerea acestui manual, vă rugăm să trimiteți un e-mail la translation-team-ro@lists.sourceforge.net.